
Proiectului de Lege pentru modificarea şi completarea Ordonanţei Guvernului nr.21/2007 privind instituţiile şi companiile de spectacole sau concerte, precum şi desfăşurarea activităţii de impresariat artistic
În conformitate cu prevederile art.94 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Proiectul de Lege pentru modificarea şi completarea Ordonanţei Guvernului nr.21/2007 privind instituţiile și companiile de spectacole sau concerte, precum și desfășurarea activității de impresariat artistic, trimis cu adresa nr.PL-x 53 din 1 februarie 2021, înregistrat cu nr.4c-13/123 din 2 februarie 2020.
Senatul, în calitate de primă Cameră sesizată, a adoptat iniţiativa legislativă în ședința din 28 decembrie 2020, ca urmare a depășirii termenului de adoptare, potrivit art.115 alin.(5) teza a III-a din Constituția României, republicată.
Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art.91, alin.(9), pct.1 din Regulamentul Camerei Deputaţilor, republicat, cu modificările și completările ulterioare.

Proiectul de lege are ca obiect de reglementare modificarea și completarea Ordonanţei de urgenţă a Guvernului nr. 21/2007 privind instituţiile și companiile de spectacole sau concerte, precum și desfășurarea activității de impresariat artistic, aprobată cu modificări și completări prin Legea nr.353/2007, cu modificările și completările ulterioare, în vederea stabilirii criteriilor necesare pentru acordarea statutului de “instituție publică de importanță națională” instituțiilor de spectacole sau concerte.
Potrivit prevederilor art.61 și 129 alin.(1) din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa online din ziua de 10 februarie 2021.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Economic și Social, transmis prin adresa cu nr.9083 din 24 septembrie 2020 şi avizul favorabil cu observații și propuneri al Consiliului Legislativ, înregistrat cu nr.1047 din 14 octombrie 2020.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul şi conţinutul reglementării, proiectul de lege face parte din categoria legilor ordinare.

